Comença l'actuació per a anivellar la línia de costa de les platges d'Almardà, Corinto i Malva-rosa
20 de juny 2022

![](/media/zfcdj4po/c1_mini_m1_trabajosalmarda_img_0683.jpg?width=850&height=566.9886363636364)

L'actuació provisional per a millorar l'anivellament de la costa de les platges del nord de Sagunt, Almardà, Corinto i Malva-rosa, per part de la Demarcació de Costes ja ha començat, una vegada garantida la protecció del corriol camanegre. Amb esta intervenció es pretén que les platges milloren la seua accessibilitat i comoditat per a la ciutadania. No obstant això, es tracta d'una actuació provisional, ja que l'Ajuntament de Sagunt encara està a l'espera de l'execució del projecte de regeneració complet.

![](/media/41illhvw/c2p_trabajosalmarda_img_0721.jpg?width=400&height=267)L'alcalde de Sagunt, Darío Moreno, ha assenyalat que **«era una actuació per part del Ministeri que l'Ajuntament venia reclamant des de fa molt de temps. Són moltes setmanes insistint per escrit en la necessitat i urgència d'eixa actuació. És cert que pel corriol camanegre no havia pogut ser abans, però en qualsevol cas esperem que amb això la nostra platja guanye en accessibilitat i recupere un perfil més amable per als banyistes, persones que viuen ací i turistes»**.

Així mateix, Moreno ha explicat que **«tanmateix, això no lleva que les nostres platges continuen necessitant una intervenció de molt major calat, i precisament per això urgim al Ministeri a dur a terme eixe projecte de 17 milions d'euros en el menor temps possible»**.

A més, l'alcalde de Sagunt ha indicat que **«esperem que reba el vistiplau de Declaració d'Impacte Ambiental molt prompte, i a partir d'ací que se seguisca amb la tramitació administrativa. I, mentrestant, actuacions com esta siguen molt més freqüents i que es duguen a terme també actuacions de protecció del nostre litoral enfront dels temporals, que és una altra de les preocupacions»**. A banda, ha afegit que queda **«molt per fer encara en Almardà, Corinto i Malva-rosa, seguirem alerta»**.

![](/media/na2jzrhw/c3_trabajosalmarda_img_0688.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/treballs-contra-degradacio-costa-platges-de-sagunt-2022-06-20/ "Facebook")
*   [](http://twitter.com/share?url=https://aytosagunto.es/va/actualitat/treballs-contra-degradacio-costa-platges-de-sagunt-2022-06-20/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/treballs-contra-degradacio-costa-platges-de-sagunt-2022-06-20/ "Linked In")
*   [](mailto:?body=https://aytosagunto.es/va/actualitat/treballs-contra-degradacio-costa-platges-de-sagunt-2022-06-20/)